RSG - Dis die een! || Radioteater || Volgende Programme
SOEK ALLE HERSTEL
Donderdag 14 Desember 2017
SPIEËLBEELD deur Ronel Mostert
Andrea is een van ’n tweeling wat altyd aan die korste ent trek. Haar liefde vir haar suster maak dat sy gereeld toegee, aanvaar, die ander wang draai en keer op keer vergewe. Maar waar trek sy die streep en wanneer is genoeg, genoeg? Nadat die lewe en haar tweelingsuster haar weer eens teleurstel, gaan kruip sy by ’n vriendin weg om haar wonde te lek. Sal sy die lewe, die mense naaste aan haar en die liefde weer ’n kans gee? Lê die antwoord in die hoeveelheid kere wat jy val, of die hoeveelheid kere wat jy opstaan?
Die spelers is Donnalee Roberts, Ivan Botha, Amanda Strydom, Cindy Swanepoel, Karen Wessels, Eloise Cupido, Bronwyn van Graan en Mandi du Plooy-Baard.
SEA POINT MANSIONS deur Annemarie Roodbol
In ‘n deeltitel-woonstelkompleks in Seepunt vind die inwoners uit dat die deelnemingskwota nie volgens die deeltitelwet toegepas word nie. Omdat 35% van die gebou uit winkels bestaan. en die residensiële en kommersiële komponente dus verskillende belange het, is daar gedurig konflik tussen die inwoners.
Die spelers is Johann Nel, Vicky Davis, Nigel Vermaas, June van Merch, Frieda van den Heever, Waldi Schultz, De Klerk Oelofse en Dean Balie.
Maandag 25 Desember 2017
DIE NAG VAN DIE WYSES deur Zenobia Kock
Die drama, wat die derde plek behaal het in die RSG/Sanlam Radiodrama-skryfkompetisie vir 2015, handel oor ŉ wanaangepaste oujongnooi (wat sommige simptome toon van Asperger se sindroom) wat die wêreld van ŉ afstand beloer. Dan gebeur iets wat haar buitengewoon laat optree en almal rondom haar verstom. Dit is ŉ soort Kersverhaal met heelwat kinkels en onthullings.
Die spelers is Juanita Swanepoel, Johann Nel, Pierre Nelson, Kim Heyns, Chris Majiedt, Zenobia Kloppers, Dean Balie en Sizwe Msutu.
Zenobia Kock is ook die skrywer van Die mense wat so rou is en Die kruppel engel. Haar kortverhale is al in Huisgenoot, Rooi Rose en Vrouekeur gepubliseer.
Donderdag 28 Desember 2017
Al ooit gewonder hoekom mense kelners word? Of wat deur hulle gedagtes gaan, veral as hulle met dom vrae bestook word? Of hoeveel dit van ’n kelner verg om net ’n klein gunsie vir iemand te doen, soos om ’n foto (of ses) te neem? Maak nader kennis met die psige en die stresvolle lewe van ’n kelner.
Met Martelize Kolver as die kelner en Susanne Beyers, Roeline Daneel, Gina Assanté, Leon Kruger, Chris Majiedt en Ludwig Binge as die klante.